El tercer home

El tercer home () ye un filme británicu del añu 1949 dirixíu por Carol Reed, con Joseph Cotten, Orson Welles y Alida Valli nos papeles principales. El guión escribiólu Graham Greene. Rodóse en London Film Studios (Shepperton, Inglaterra) y los esteriores n'Austria. La música d'Anton Karas, interpretada por él mesmu en cítara, foi un éxitu y llegó a los primeros llugares en 1950. 
 Doblaxe n'asturianu 

Dobláu al asturianu por Gonzali Producciones en 2011. Esi mesmu añu editólu la productora en DVD. Illán Gonzali dirixó y produció'l versionáu. 

El doblaxe El tercer home estrenóse'l 5 de febreru de 2011 nel Centru de Cultura Antiguu Institutu de Xixón. 

 Sinopsis 
Holly Martins (Joseph Cotten), escritor de noveles del oeste barates, llega a Viena en 1947 cuando la ciudá ta dixebrada en cuatro zones ocupaes polos aliaos de la Segunda Guerra Mundial. Holly llega reclamáu por un amigu de la infancia, Harry Lime (Orson Welles), que-y prometiera trabayu. Pero'l mesmu día de la so llegada coincide col entierru de Harry, que foi atropelláu por un choche. Holly conoz y namórase d'Anna, que yera la moza del so amigu.

Énte un conxuntu de datos contradictorios, Holly escomienza a investigar la muerte de Harry, sospechando qu'igual fuera asesináu. El xefe de la policía militar británica descúbre-y que'l so amigu andaba metíu na trama del mercáu negru.

 Guión 
Masque dende'l principiu propunxéron-y escribir el guión d'una película ambientada na Viena de posguerra, cola presencia de les cuatro potencies ocupantes, Graham Greene prefirió escribir la trama en forma de novela. Aquella ye la manera única, aseguraba, de poder planificar el guión, que sería más tarde ellaboráu pol propiu novelista y pol productor, Alexander Korda. Greene siempres defendió que la versión de la película yera muncho meyor que la del llibru (incluyíu'l final, que ye distintu), lo que nun torgó qu'ésti fuera editáu y acabara convirtiéndose nun clásicu.

L'aporte de Orson Welles al conxuntu de la película paez claru. Welles, que tenía problemes coles sos producciones en Hollywood, decidió dir a Europa, onde dirixó y collaboró en dellos proyeutos, ente ellos ésti llargumetraxe de Carol Reed. La so primera apaición en pantalla (el movimientu d'una lluz que descubre a Harry Lime énte la sorprendida cara de Cotten) ta considerada como la meyor presentación d'un personaxe nun filme. El planu secuencia del final y la escena de la persecución nes alcantarielles de Viena son igualmente memorables.
 Repartu 
 Carol Reed: Narrador (versiones britániques)
 Joseph Cotten: Holly Martins
 Alida Valli: Anna Schmidt
 Orson Welles: Harry Lime
 Trevor Howard: Mayor Calloway
 Bernard Lee: Sarxentu Paine
 Wilfrid Hyde-White: Crabbin
 Erich Ponto: Dr. Winkel
 Ernst Deutsch: Baron Kurtz
 Siegfried Breuer: Popescu
 Paul Hörbiger: Karl, porteru de Harry Lime
 Hedwig Bleibtreu: Casera d'Anna
 Robert Brown: Policía militar británicu
 Alexis Chesnakov: Brodsky
 Herbert Halbik: Hansl
 Paul Hardtmuth: Porteru de Sacher
 Geoffrey Keen: Policía militar británicu
 Eric Pohlmann: Camareru
 Annie Rosar: Esposa del porteru Karl 

 Estilu 
Una calterística clave dEl tercer home'' ye l'usu por Robert Krasker d'una cinematografía espresionista, con illuminación duro y ángulos inusuales de la cámara. En combinación cola única temática musical, llugares decadentes y les aclamaes interpretaciones de los actores, l'estilu evoca l'atmósfera d'una Viena de posguerra nel iniciu de la Guerra Fría. La magnífica fotografía en blancu y negru enseña llugares de la capital austriaca como la Noria de del Prater o les cloaques vieneses, marcu de la famosa escena de la persecución final.

 Premios y candidatures 

 Premios Premiu Oscar 1950:
 a la meyor fotografía en blancu y negru (Robert Krasker)Premiu BAFTA 1949:
 a la meyor película británicaPremiu del Festival de Cannes 1949:
 Gran Premiu (Carol Reed)

 Candidatures Premiu Oscar 1950:
 al meyor direutor (Carol Reed)
 al meyor montaxe (Oswald Hafenrichter)Premiu BAFTA 1949:
 al meyor filme de cualquier orixePremiu Directors Guild of America 1949''':
 a la estraordinaria prestación en direición – cine (Carol Reed)
 Referencies 

 Enllaces esternos 
 El tercer home  clip
 Guión de la película (n'inglés)
 El tercer home ficha téunica del doblaxe 

Categoría:Películes doblaes al asturianu
Categoría:Películes del Reinu Xuníu
Categoría:Películes n'alemán
Categoría:Películes en rusu